**Anotimp**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Liniște e de fioruri

Lacu-și apără oglinda

Sălcii ude plâng de doruri

Raiu-și primenește tinda.

E tăcere între păsări

Stelele nu vor să zboare

Fără șoapte de mătăsuri

Și cu tălpi fără culoare.

E prea liniște și-n umăr

Aripi lungi se zbat să iasă

Tei albaștri încă număr

Crudă-i iarba sfânt aleasă.

Ochiul păcii i se zbate

Timpului dintre secunde,

Cu minunile legate

Glezna mea în nori se-ascunde.